
VÝZNAM PRÁCE:


Predkladaná prepracovaná bakalárska práca nestráca na svojej aktuálnosti. Snahu autorky prispieť k zlepšeniu kvality života pacientov s makulárnou degeneráciou naďalej hodnotím veľmi pozitívne.
OBSAH PRÁCE:
Teoretická časť práce obsahuje relatívne podrobný opis problematiky makulárnej degenerácie. Autorka sa v úvode venuje anatomicko-fyziologickým pomerom oka a opisu definície, diagnostiky a terapie makulárnej degenerácie. V závere teoretickej časti predkladá problematiku vplyvu chronického ochorenia na kvalitu života pacienta. Opäť sa zameriava prevažne medicínskym smerom. V práci len veľmi okrajovo spomína prácu sestry v ambulantnej sfére v rámci starostlivosti o pacientov s makulárnou degeneráciou. Ošetrovateľskému spracovaniu danej problematiky sa autorka aj po prepracovaní práce vyhýba.
V empirickej časti študentka formulovala tri vhodné, zrozumiteľné a dosiahnuteľné ciele s príslušnými hypotézami. Z práce však nie je možné zistiť, či chcela zmapovať počet novovzniknutých ochorení (incidencia) alebo počet všetkých ochorení evidovaných k danému dátumu (prevalencia) medzi mužmi a ženami. Z kontextu celého prieskumu sa domnievam, že ide o prevalenciu a teda v práci došlo k zámene pojmov.  V súčasnej prepracovanej verzii bakalárskej práce študentka akceptovala pripomienky oponenta a veľmi vhodne opravila prieskumný nástroj z dotazníkovej metódy na metódu štrukturovaného rozhovoru. Podkladom rozhovoru boli otázky z predchádzajúceho dotazníka, otázky štandardizovaného dotazníka VFQ-25 a otázky niekoľkých záverečných prác uverejnených v  IS MU, ktoré žiaľ necituje!!! Jednotlivé otázky sú tvorené oveľa precíznejšie, jasnejšie, naväzujú na seba a sú orientované na skúmaný problém. Metodiku prieskumu opisuje študentka veľmi stručne, chýba napr. popis dotazníkových položiek (otvorené, zatvorené, polootvorené položky, kategorizácia...), kritériá výberu respondentov do prieskumu... Oslovených bolo 65 respondentov, čo podľa predpísaných požiadaviek nie je dostatočné množstvo pre spracovanie bakalárskej práce.
Výsledky prieskumu autorka zaokrúhľuje, čím dochádza k drobným nepresnostiam. Pokojne ich mohla uvádzať na dve desatinné miesta, aby týmto nepresnostiam predišla. Pri analýze získaných výsledkov pracuje autorka len s údajmi získanými s otázky č. 1., 18. a 20., čím vlastne zahadzuje zvyšok svojej práce, pretože sa k ostatným položkám už nikde inde nevyjadruje. Diskusiu k výsledkom obmedzuje na pár riadkov, chýba komparácia získaných výsledkov s rezultátmi už existujúcich prieskumov. Závery pre prax sú len veľmi všeobecné. 
ÚPRAVA PRÁCE:
 
Po formálnej stránke pôsobí práca pomerne upravene, vyskytuje sa však množstvo gramatických a štylistických chýb, prítomná je nedostatočná práca s medzerníkom. Problémom naďalej ostáva nevhone používaný štýl písania práce, ktorý sa vymyká práci vedeckej. Grafické spracovanie práce je pekné a prehľadné. V práci neboli dodržané citačné normy, najmä v zozname použitej literatúry (chýba kurzíva v názve, chybne citované elektronické zdroje…)
Napriek uvedeným nedostatkom predkladanej bakalárskej práce,
prácu odporúčam k obhajobe a navrhujem klasifikáciu  - uspokojivě (D)         
OTÁZKY K DISKUSII:
1. Ako sa Vy osobne podieľate na edukácii pacientov s makulárnou degeneráciou? 

